Traian Berbeceanu a pus pe pagina personală de Facebook o postare în care critică ținuta și comportamentul anumitor tineri agenți de poliție.

Fostul ofițer, retras din poliție anul trecut după 25 de ani de activitate, le recomandă tinerilor mai degrabă să facă multă mișcare și să-și îmbunătățească calitățile de polițiști, decât să se preocupe atât de mult de ținută.

"Văd tot felul de fotografii cu tineri polițiști în uniformă, frumoși și eleganți de-ți vine să-i iei acasă. Cu ochelari de soare cool, uniforme slim mulate pe pulpe și buci, câte-o vestuță tactică ori antiglonț cambrată pe piept și, musai, cu brațele arcuite pe lângă corp, așa cum vezi numa-n filmele americane. Iar pe fundal, Loganu din dotare.

Măi copii, lăsați feișănu că bătaia doare ca dracu'! Mergeți la sală și pe terenul de sport și munciți până la epuizare, mergeți în poligonul privat și înroșiți țeava la armă, mergeți în poligonul auto și rupeți anvelopele cu exerciții tactice, mergeți, seara târziu, în cartierele rău famate, în cluburile și crâșmele cu probleme dar îmbrăcați civil și fără să vă fâlfâiți legitimațiile. Iar în timpul care vă rămâne, puneți mana pe carte.

Iar după al cincizecilea infractor prins, luați-o de la capăt după aceeași rețetă.

Este doar un sfat!", a scris pe Facebook fostul șef al Brigăzii de Combatere a Criminalității Organizate Alba Iulia.

Editor web: Vlad Mironescu